二月二日遊寶曆寺馬上作
作者：張詠
朝代：宋

paragraphs: 春遊千萬家，美女顔如花。
三三兩兩映花立，飄颻盡似乘烟霞。
我身豈比浮遊輩，蜀地重來治凋瘵。
見人非理即傷嗟，見人歡樂生慈愛。
花間歌管媚春陽，花外行人欲斷腸。
更覺花心妒蘭麝，風來繞郭聞輕香。
昔賢孜孜戒驕蕩，猖狂不是風流樣。
但使家肥存禮讓，歲歲春光好遊賞。